钦定古今图书集成/理学汇编/学行典/第146卷 > 《圣人优劣论》后汉·孔融
## 钦定古今图书集成/理学汇编/学行典/第146卷 > 《圣人优劣论》后汉·孔融

荀愔等以为圣人俱受乾坤之醇灵，禀造化之和气，
该百行之高善，备九德之淑懿，极鸿源之深闾，穷品
物之情类，旷荡出于无外，沈微沦于无内，器不是周，
不充圣极。荀以孔子称“大哉尧之为君也，唯天为大，
唯尧则之”，是为覆盖众圣，最优之明文也。孔以尧作
天子九十馀年，政化洽于民心，《雅》《颂》流于众听，是以
声德发闻，遂为称首，则《易》所谓“圣人久于其道而天
下化成，百年然后胜残去杀，必世而后仁”者也。故曰：
“大哉尧之为君也。尧之为圣也。”明其圣与诸圣同，但
以人见称为君尔。